অপরাধ হয়তো উনি করেছেন। আর সেই কারণেই হয়তো এফবিআই প্রধানকে সরিয়ে দিয়েছেন। মার্কিন প্রেসিডেন্ট ডোনাল্ড ট্রাম্প সম্পর্কে এমনটাই মন্তব্য করলেন এফবিআইয়ের প্রাক্তন ডেপুটি ডিরেক্টর অ্যান্ড্রু ম্যাকাবে। একটি টিভি চ্যানেলকে দেওয়া সাক্ষাৎকারে ম্যাকাবে দাবি করেন, ট্রাম্পের বিরুদ্ধে এফবিআইয়ের তদন্তের যথেষ্ট কারণ আছে। ২০১৭-এর মে মাসে তৎকালীন এফবিআই ডিরেক্টর জেমস কোমিকে বরখাস্ত করা হয়। ম্যাকাবের কথায়, ‘‘প্রেসিডেন্ট যদি বিচারপ্রক্রিয়ায় বাধা দেন, এফবিআই ডিরেক্টরকে বরখাস্ত করেন, রাশিয়ার নিয়ে তদন্তে বিঘ্ন ঘটান, তা হলে প্রশ্নটা উঠবেই, কেন তিনি এই কাজ করছেন? ওই সব ঘটনাগুলিকে পরপর সাজালে, এই বিশ্বাসটাই তো দৃঢ় হয়, প্রেসিডেন্টের সঙ্গে আমাদের সব চেয়ে ভয়ঙ্কর শত্রু, রুশ সরকারের কোনও একটা যোগসূত্র রয়েছে।’’